**KANGASALAN RATSASTUSKOULU**
**Rotuesittely LUSITANO**

**Lusitano,** eli Puro Sangue Lusitano on **maailman vanhimpana ratsuhevosena** pidetystä Iberianhevosesta **polveutuva portugalilainen hevosrotu**. Lusitano on monipuolinen urheiluhevonen, jota käytetään koulu- ja esteratsastuksen lisäksi myös valjakkoajossa ja työratsastuksessa eli working equitation -lajissa.

Nämä areenalla nähtävät kolme uljasta lusitanoa asustelevat ja **työskentelevät Kangasalan ratsastuskoululla**.

**KAMU**

Kahdesta kimo -hevosesta matalampi on nimeltään **Filigrana,** jota kutsutaan **Kamuksi**. Kamu on 5-vuotias ori, joka muutti Portugalista Suomeen viime syksynä. Nuoren hevosen innolla Kamu on opiskellut hieman jo esteiden hyppäämistä ja päässyt jonkin verran tutustumaan tuntihevosen töihin. Kamu on energinen, innokas ja nopeaoppinen oripoika.
**Kamun ratsastajana on ratsastuksenopettaja Elina Salja.**

**MURTSI**

Musta lusitano **Urzo, lempinimeltään Murtsi**, on 14-vuotias ruuna. Murtsi on oiva ja osaava, herkkä ratsuhevonen, joka toimii myös terapiahevosena **omistajansa Petra Novakin** ohjauksessa.
**Murtsia ratsastaa esteratsastaja ja valmentaja Jose Bernardes.**

**ONNI**

Kimoista korkeampi on **Onni, oikealta nimeltään Diamante**. Lempeä ja vilkas ruuna on asunut Suomessa nyt 1,5 vuotta. Opetushevosena toimiva Onni on monen ratsastajan suosikki niin koulu- kuin estetunneillakin. Hevosen **osaomistajana on Merja Tyyni**.
**Onnin selässä on tuntiratsastaja Mirka Lammi, jonka opettajina Elina ja Jose toimivat.**

Kangasalan ratsastuskoululla lusitanot ovat hyvin suosittuja ratsuja tuntiratsastajien keskuudessa, sillä ne ovat osaavia, herkkiä ratsastaa ja niillä on opettavaista ja palkitsevaa harjoitella myös **vaativampia kokoavia liikkeitä.**

Kokoaminen ja korkean koulun liikkeiden oppiminen on notkealle, ketterälle ja tasapainoiselle lusitanorodulle erittäin helppoa ja se onkin siksi **erinomainen kouluratsu**. Mainitut ominaisuudet ovat kehittyneet rodulle, koska sitä on aikanaan käytetty muun muassa metsästys- ja sotahevosena sekä **härkätaisteluissa**.

Lusitanot ovat erittäin suorituskykyisiä hevosia ja niiden liikkeet ovat korkeat ja näyttävät. Rodun edustajia kuvataankin usein majesteettisiksi, aatelisiksi tai jaloiksi, sillä ne ovat ryhdikkäitä hevosia, joilla on voimakas takaosa ja vahvat lautaset. Tyyppillistä lusitanon rakenteelle on pitkät jalat, lyhyt selkä ja kapea rintakehä. Hevosen kaula on voimakas ja kaareva.

Lusitanon pää on usein hieman kyömy­ - kuten ori Kamulla - ja niiden silmät ovat suuret ja mantelinmuotoiset ja korvat ilmeikkäät. Hännän ja harjan jouhet ovat paksut ja silkkiset ja usein myös kiharat.

Lusitano-orien keskisäkäkorkeus on 160 cm ja tammojen 155 cm, mutta nykyjalostuksessa halutaan usein kasvattaa hevosista suurempia kilpailutarkoitusta varten.

Kilpahevosina lusitanot ovat kunnostautuneet monissa ratsastusurheilun lajeissa. **Työratsastuksen** kaikille hevosroduille avoimessa lajissa lusitano on voittanut useita **Euroopan mestaruuksia** sekä **maailmanmestaruuden**.

Yksi maailman kuuluisimmista lusitanoista on ori **Novilheiro**, joka kilpaili ensin Grand Prix -tasolla kouluratsastuksessa ja saavutti sitten 80-luvulla mainetta yhtenä maailman parhaista estehevosista. Esteradoille Novilheiron toi esteratsastuksen olympiamitalisti ja moninkertainen maailmanmestaruusmitalisti **John Whitaker**.

Monipuoliset lusitanot ovat luonteeltaan älykkäitä, herkkiä ja erittäin nopeasti oppivia sekä energisiä ja rohkeita hevosia. Viime vuosina lusitanohevosten suosio on lähes räjähdysmäisesti kasvanut ympäri maailman.

**Lusitanopojat Kamu, Murtsi ja Onni kiittävät, että pääsivät esiintymään messuväelle.**

**Näitä komeita, osaavia hevosia pääsee kokeilemaan Kangasalan ratsastuskoululla.**